62022CO0318
A BÍRÓSÁG VÉGZÉSE (kilencedik tanács)
2024. január 8. (
*1
)
„Ítélet kijavítása”
A C‑318/22. REC. sz. ügyben,
az EUMSZ 267. cikk alapján benyújtott előzetes döntéshozatal iránti kérelem tárgyában, amelyet a Fővárosi Törvényszék (Magyarország) a Bírósághoz 2022. május 12‑én érkezett, 2022. április 27‑i határozatával terjesztett elő
a GE Infrastructure Hungary Holding Kft.
és
a Nemzeti Adó‑ és Vámhivatal Fellebbviteli Igazgatósága
között folyamatban lévő eljárásban,
A BÍRÓSÁG (kilencedik tanács),
tagjai: O. Spineanu‑Matei tanácselnök, J.‑C. Bonichot (előadó) és L. S. Rossi bírák,
főtanácsnok: L. Medina,
hivatalvezető: A. Calot Escobar,
a főtanácsnok meghallgatását követően,
meghozta a következő
Végzést
1
2023. november 16‑ána Bíróság (kilencedik tanács) meghozta a GE Infrastructure Hungary Holding ítéletet (C‑318/22, EU:C:2023:890).
2
Ezen ítélet elírásokat tartalmaz a 19. és 21–24. pontban szereplő összegeket illetően, amelyeket a GE Infrastructure Hungary Holding Kft. kérelmére ki kell javítani a Bíróság eljárási szabályzata 103. cikkének (1) bekezdése értelmében.
A fenti indokok alapján a Bíróság (kilencedik tanács) a következőképpen határozott:
1)
A 2023. november 16‑iGE Infrastructure Hungary Holding ítélet (C‑318/22, EU:C:2023:890) 19. pontját az alábbiak szerint kell kijavítani:
„2017. május 31‑én azon csoport átfogó átszervezésével összefüggésben, amelyhez tartoznak, e három társaság 2017. szeptember 30‑i hatállyal beolvadásos kiválási megállapodást kötött. Ennek keretében a GE Hungary »megújuló energiaforrások« és »légi közlekedés« tevékenységi ágazatait leválasztották e társaságról, hogy beolvadjanak a GE Aviationbe. Az így átruházott tevékenységi ágazatok piaci értéke 397025000000 HUF (hozzávetőleg 1032000000 euró) volt. Ez az ügylet többek között azzal járt együtt, hogy a GE Infrastructure a beolvadó tevékenységi ágazatok értékének megfelelő részesedést szerzett a GE Aviationben.”
2)
Ezen ítélet 21–24. pontját az alábbiak szerint kell kijavítani:
„21
A GE Infrastructure azt állítja, hogy a GE Aviationra átruházott eszközöket a GE Hungary könyveiben szereplő nettó könyv szerinti, azaz 83474000000 HUF (hozzávetőleg 217000000 euró) értéken könyvelte. Ez az érték jóval alacsonyabb volt ezen eszközök piaci értékénél, amely a jelen ítélet 19. pontjában említetteknek megfelelően 397025000000 HUF (hozzávetőleg 1032000000 euró) volt. A GE Infrastructure szerint az ügyletnek, amelynek fő célja az érintett tevékenységi ágazatok esetleges értékesítésének előkészítése volt, a veszteség jellegéből adódóan negatív hatása lett volna a mérlegére.
22
A GE Hungary törzstőkéje változatlan maradt, 100000000 HUF (hozzávetőleg 260000 euró) összegben, mivel a részleges szétválás 83474000000 HUF‑os (hozzávetőleg 217000000 euró) hatása csak e társaság saját tőkéjében tükröződött, az eredménytartalék csökkenése révén.
23
A GE Infrastructure szerint a tevékenységi ágak átruházása mindazonáltal hatással volt a GE Hungaryben fennálló részesedésének tényleges értékére. Az alapeljárás felperese ezen érték csökkenését 397025000000 HUF‑ra (hozzávetőleg 1032000000 euró) becsüli, amely megfelel a tevékenységi ágazatok könyveiben szereplő értékének, miközben a GE Aviation által megszerzett ágazatokat csak 83474000000 HUF (hozzávetőleg 217000000 euró) összegben könyvelték el, amely ezen eszközök átruházásakori könyv szerinti értékének felelt meg. Az alapeljárás felperese összességében úgy véli, hogy a GE Aviation és a GE Hungary összesített könyv szerinti értéke több mint 313000000000 HUF‑fal (hozzávetőleg 813800000 euró) alacsonyabb volt a GE Hungary ügylet előtti könyv szerinti értékénél.
24
Az adóhatóság a maga részéről úgy ítélte meg, hogy az ügylet 83331000000 HUF (hozzávetőleg 217000000 euró) összegű adóköteles jövedelmet vagy nyereséget keletkeztetett a GE Infrastructure‑nél (amely a GE Infrastructure GE Aviationben fennálló 99,6%‑os részesedése könyv szerinti értékének felel meg), és hogy az alapügy felperese nem élhetett a Tao. tv. 7. §‑a (1) bekezdésének gy) pontjában előírt halasztott adófizetés mechanizmusával, mivel a kiválás nem vezetett a GE Hungary törzstőkéjének csökkenéséhez, és a GE Infrastructure továbbra is 100%‑os részesedéssel rendelkezett ez utóbbi társaságban.”
3)
A jelen végzés eredeti példányát mellékelni kell a kijavított ítélet eredeti példányához. Erről a végzésről a kijavított ítélet eredeti példányára széljegyzetet kell vezetni.
Luxembourg, 2024. január 8.
A. Calot Escobar
hivatalvezető
O. Spineanu‑Matei
tanácselnök
(
*1
)	Az eljárás nyelve: magyar.